Oikeusministeri Antti Häkkänen (kok) kannattaa kansainvälistä tuomioistuinta käsittelemään terroristitaistelijoiden paluuta kotimaihinsa.

Muun muassa Iltalehti on kertonut terroristijärjestö Isisin kalifaatissa neljä vuotta asuneesta suomalaisesta Sannasta, joka haluaisi nyt palata Suomeen.

Supon arvion mukaan Suomesta on Isis-järjestöön liittynyt noin 80 ihmistä, joista noin 20 on naisia. Osa heistä on osallistunut taisteluihin.

Asia nousi esiin eduskunnan torstaisella kyselytunnilla.

– Tässä salissa ja yleensäkin koko Euroopassa on laaja konsensus siitä, että Isis-taistelijoiden paluuta tulee välttää - varsinkin jos he tulevat taistelutehtävistä, oikeusministeri Antti Häkkänen (kok) totesi.

Oikeusministeri Antti Häkkänen (kok) kannattaa kansainvälistä tuomioistuinta käsittelemään Isis-taistelijoiden kotiinpaluuta. Pete Anikari

Hän kannatti EU-maiden Brysselissä yhteisesti ehdottamaa kansainvälistä tuomioistuinta käsittelemään koordinoidusti mahdollisten Isis-taistelijoiden tapaukset.

– Se on hallittu toimintatapa.

”Vastaa oikeustajua”

Entinen sisäministeri, kristillisdemokraattien ex-puheenjohtaja Päivi Räsänen vaati kyselytunnilla Isis-taistelijoiden paluun estämistä ”kansallisen turvallisuuden vuoksi”, ja tämä koskisi myös heidän puolisoitaan.

Sisäministeri Kai Mykkänen (kok) puolestaan muistutti, että rikosvastuu toteutuu Suomessakin, jos terroristitaistelija on syyllistynyt rikoksiin ulkomailla.

– Poliisi on jo seurannut niin sanottuja varhaisia palaajia. On syytä varmistaa, että kukaan ei palaa salaa, Mykkänen sanoi.

Kyselytunnilla nousi esiin myös kaksoiskansalaisuuden omaavien terroristitaistelijoiden kohdalla Suomen kansalaisuuden poistaminen.

Mykkänen totesi hallituksen jo käynnistäneen asian valmistelun ”perustuslain ja kansainvälisen oikeiden rajoissa”.

– Ruotsin perustuslaki estää kansalaisuuden poistamisen kaikissa tilanteissa, Mykkänen vertasi tilannetta länsinaapuriin.

Mykkänen kuitenkin sanoi kansalaisuuden poistamisen vastaavan hänen oikeustajuaan, jos henkilö on liittynyt terroristijärjestön riveihin ja yrittää sen jälkeen palata takaisin Suomeen.